CELEX: 32011D0049
Language: lv
Date: 2011-01-25 00:00:00
Title: 2011/49/ES: Komisijas Lēmums ( 2011. gada 25. janvāris ), piemērojot Padomes Direktīvas 89/686/EEK 7. pantu Apvienotās Karalistes iestāžu pieņemtajam aizliegumam attiecībā uz paukotāju aizsargapģērbu (izziņots ar dokumenta numuru C(2011) 268)  Dokuments attiecas uz EEZ

26.1.2011   
            
            
               LV
            
            
               Eiropas Savienības Oficiālais Vēstnesis
            
            
               L 22/6
            
         KOMISIJAS LĒMUMS
   (2011. gada 25. janvāris),
   piemērojot Padomes Direktīvas 89/686/EEK 7. pantu Apvienotās Karalistes iestāžu pieņemtajam aizliegumam attiecībā uz paukotāju aizsargapģērbu
   (izziņots ar dokumenta numuru C(2011) 268)
   (Dokuments attiecas uz EEZ)
   (2011/49/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1989. gada 21. decembra Direktīvu 89/686/EEK par dalībvalstu tiesību aktu tuvināšanu attiecībā uz individuālajiem aizsardzības līdzekļiem (1) un jo īpaši tās 7. pantu,
   tā kā:
   
               (1)
            
            
               Saskaņā ar 7. panta 1. punktu Direktīvā 89/686/EEK par dalībvalstu tiesību aktu tuvināšanu attiecībā uz individuālajiem aizsardzības līdzekļiem (IAL), ja dalībvalsts konstatē, ka individuālie aizsardzības līdzekļi ar CE zīmi, ko lieto atbilstīgi paredzētajam mērķim, varētu apdraudēt cilvēku, mājdzīvnieku vai īpašuma drošību, tā veic visus vajadzīgos pasākumus, lai šos individuālos aizsardzības līdzekļus izņemtu no tirgus un aizliegtu to laišanu tirgū vai brīvu apriti.
            
         
               (2)
            
            
               Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām jāpaziņo, vai tā atzīst pasākumu par pamatotu. Ja pasākums atzīts par pamatotu, Komisija informē dalībvalstis, lai tās atbilstīgi 2. panta 1. punktā noteiktajiem pienākumiem varētu veikt visus vajadzīgos pasākumus saistībā ar attiecīgo aizsardzības līdzekli.
            
         
               (3)
            
            
               Apvienotās Karalistes iestādes 2008. gada 25. augustā paziņoja Eiropas Komisijai par aizliegumu laist tirgū paukotāju aizsargapģērbu – Jiang 350N tipa elastīgu jaku un pusgarās bikses, kuru ražojis uzņēmums Wuxi Husheng Sports Goods Plant, Donghu Industrial District, Donghutang, Wuxi, 214196, Ķīna, un importējis uzņēmums Liam Patterson Associates LLP t/a Jiang-UK, 9 Spencer Road, Buxton, Derbyshire, Apvienotā Karaliste.
            
         
               (4)
            
            
               Saskaņā ar Eiropas Komisijai iesniegtajiem dokumentiem šim paukotāju aizsargapģērbam 2005. gada oktobrī piešķīra atbilstības sertifikātu Nr. C0508M29HS11, ko izdeva Ente Certificazione Macchine (pilnvarotās iestādes numurs 1282).
            
         
               (5)
            
            
               Apvienotās Karalistes iestādes norādīja, ka pieņemtais lēmums balstīts uz faktu, ka attiecīgais ražojums neatbilst Direktīvas 89/686/EEK 3. pantā minētajām veselības aizsardzības un drošības pamatprasībām (VADP), jo ir nepareizi piemēroti direktīvas 5. pantā minētie standarti. Jo īpaši Apvienotās Karalistes iestādes norādīja, ka paukotāju aizsargapģērbs neatbilst standartā EN 13567:2002 “Aizsargapģērbs. Plaukstu, roku, krūškurvja, vēdera, kāju, dzimumorgānu un sejas aizsargi paukotājiem. Prasības un testēšanas metodes” noteiktajai caurduršanas izturībai. Apvienotās Karalistes lēmumu pamatoja testa ziņojums.
            
         
               (6)
            
            
               Komisija 2009. gada 17. jūlijā rakstiski aicināja importētāju paziņot apsvērumus par Apvienotās Karalistes iestāžu veikto pasākumu. Līdz šim atbilde nav saņemta.
            
         
               (7)
            
            
               Turklāt 2009. gada 17. jūlijā Komisija rakstiski aicināja Ente Certificazione Macchine paziņot apsvērumus par Apvienotās Karalistes iestāžu veikto pasākumu, jo īpaši – lai precizētu, vai šī iestāde attiecīgajam ražojumam ir izdevusi sertifikātu Nr. C0508M29HS11. Līdz šim atbilde nav saņemta.
            
         
               (8)
            
            
               Komisija atgādina, ka paukotāju aizsargapģērbam jāatbilst Direktīvas 89/686/EEK II pielikuma 3.1.1. punktā noteiktajām VADP attiecībā uz aizsardzību pret caurdurošiem objektiem. Šo prasību papildina attiecīgā saskaņotā standarta EN 13567 4.6.–4.8. punkta nosacījumi un standarta 5.10. punkta nosacījumi par caurduršanas testu veikšanu.
               Turklāt Komisija atgādina, ka paukotāju aizsargapģērbam jāveic atbilstības novērtēšanas procedūra, kas noteikta Direktīvas 89/686/EEK 10. pantā (EK tipa pārbaude, ko veic pilnvarota iestāde). Komisija norāda, ka Ente Certificazione Macchine ir pilnvarotā iestāde (identifikācijas numurs 1282) attiecībā uz Eiropas Parlamenta un Padomes 2006. gada 17. maija Direktīvu 2006/42/EK par mašīnām (2), nevis attiecībā uz IAL direktīvu. Tādēļ šai iestādei nav tiesību veikt individuālo aizsardzības līdzekļu EK tipa pārbaudes procedūru. Tāpēc Ente Certificazione Macchine atsauce uz identifikācijas numuru, ko piešķīrusi Komisija IAL atbilstības sertifikātā, ir maldinoša.
            
         
               (9)
            
            
               Komisija 2010. gada 8. aprīlī sazinājās ar Itālijas iestādēm, lai precizētu, kādēļ Ente Certificazione Macchine ir izsniegusi minēto sertifikātu, un pieprasīja Itālijas iestādēm veikt vajadzīgos pasākumus nolūkā pārtraukt Ente Certificazione Macchine Komisijas piešķirtā identifikācijas numura ļaunprātīgu izmantošanu.
            
         
               (10)
            
            
               Itālijas iestādes 2010. gada 23. jūnija atbildē apstiprināja, ka Ente Certificazione Macchine ir ļaunprātīgi izmantojusi tai piešķirto identifikācijas numuru, un informēja Komisiju, ka šai iestādei ir pieprasīts pārtraukt šādu sertifikātu izdošanu un informēt iestādes par līdzīgiem izdotiem sertifikātiem.
            
         
               (11)
            
            
               Ņemot vērā pieejamo dokumentāciju un iesaistīto personu piezīmes, Komisija uzskata, ka Apvienotās Karalistes iestādes pierādījušas, ka paukotāju aizsargapģērbs – Jiang 350N tipa elastīga jaka un pusgarās bikses – neatbilst piemērojamām Direktīvas 89/686/EEK VADP, un šī neatbilstība rada nopietnu apdraudējumu lietotājiem,
            
         IR PIEŅĒMUSI ŠO LĒMUMU.
   1. pants
   Apvienotās Karalistes aizliegums attiecībā uz paukotāju aizsargapģērbu – Jiang 350N tipa elastīgu jaku un pusgarajām biksēm –, ko ražojis uzņēmums Wuxi Husheng Sports Goods Plant, ir pamatots.
   2. pants
   Šis lēmums ir adresēts dalībvalstīm.
   
      Briselē, 2011. gada 25. janvārī
      
         
            Komisijas vārdā –
         
            priekšsēdētāja vietnieks
         
         Antonio TAJANI
      
   
   
      (1)  OV L 399, 30.12.1989., 18. lpp.
   
      (2)  OV L 157, 9.6.2006., 24. lpp.